S-73/2007

Mál þetta, sem dómtekið var 21. september sl., er höfðað með ákæru lögreglustjórans á Seyðisfirði, útgefinni 30. mars 2007, á hendur L-kvk-þgf R-kvk-þgf H-kvk-þgf, kt. 000000-0000, Gvendargeisla 21, 113 Reykjavík og X, kt. 000000-0000, [heimilisfang].

“I.

fyrir eignaspjöll, með því að hafa um hádegisbil sunnudaginn 18. febrúar 2007 í félagi, gert tilraun til innbrots í verslunina Skóga á Egilsstöðum með þeim afleiðingum að hurð og dyrakarmur skemmdust.

II.

fyrir þjófnað með því að hafa í sameiningu stolið ýmsum fatnaði og verslunarvarningi úr eftirtöldum verslunum sem hér segir:

1. Aðfararnótt laugardagsins 3. febrúar 2007 úr heildversluninni Rún ehf., sem staðsett er í Stóru Lagersölunni að Höfðabakka 9, Reykjavík.

2. Fimmtudaginn 15. febrúar og eða föstudaginn 16. febrúar 2007 úr versluninni Veiðiflugunni á Reyðarfirði.

3. Einhvern tíman á tímabilinu frá fimmtudeginum 15. febrúar til föstudagsins 16. febrúar 2007 úr versluninni Skógum á Egilsstöðum

4. Föstudaginn 16. febrúar 2007 úr versluninni Sentrum á Egilsstöðum.

5. Föstudaginn 16. febrúar 2007 úr versluninni Samkaup á Egilsstöðum.

Til vara er X ákærður fyrir hlutdeild í framangreindum brotum L-kvk-ef og eftirfarandi hilmingu.

Telst liður I varða við 1. mgr. 257. gr. laga 19/1940, sbr 135. gr laga 82/1998, en liður II telst varða við 244. gr. laga 19/1940, sbr. 2. og 4. mgr., 22.gr. laga nr. 19/1940.

Þess er krafist að ákærðu verði dæmd til refsingar.

Krafa er gerð um upptöku í ríkissjóð á klaufhamri með svörtu skafti, skrúfjárni, úrreki, skrúfbitasetti og hnífi með svörtu haldi, sem notað var við tilraun til innbrots í verslunina Skóga, Egilsstöðum. Um heimild til eignaupptöku vísast til 69. gr. almennra hegningarlaga nr. 19/1940.

Þá krefjast eftirtaldir aðilar þess að ákærðu verði dæmd til greiðslu skaðabóta:

1. Tryggingamiðstöðin gerir endurkröfu vegna greiddra skaðabóta að fjárhæð kr. 700.000.- auk vaxta skv. 8. gr. laga nr. 38/2001 frá tjónsdegi til þess dags er mál er höfðað, en dráttarvaxta skv. 1. mgr. 6. gr. laganna frá þeim degi til greiðsludags vegna innbrots og þjófnaðar í Stóru Lagersöluna að Höfðabakka 9, Reykjavík.

2. Verslunin Skógar krefst skaðabóta að fjárhæð kr.23.799.- vegna viðgerðar á hurð og karmi.”

Í þinghaldi 21. september sl. var af hálfu ákæruvalds fallið frá refsikröfu á hendur ákærða X í máli þessu. Þá var af hálfu ákæruvalds fallið frá refsikröfu á hendur ákærðu L-kvk-þgf R-kvk-þgf H-kvk-þgf að því er varðar háttsemi þá sem tilgreind er í II. kafla ákærunnar.

Um málavaxtalýsingu er skírskotað til I. kafla ákæru.

Ákærða, L-kvk-nf R-kvk-nf H-kvk-nf, játaði brot sitt samkvæmt I. kafla ákærunnar skýlaust fyrir dóminum eins og því er lýst í ákæru. Þykir með játningu ákærðu sem á sér stoð í gögnum málsins sannað að ákærða hafi gerst sek um þá háttsemi sem ákært er fyrir í I. kafla ákærunnar og er brot hennar rétt heimfært til refsiákvæða í ákærunni.

Ákærða hefur nokkrum sinnum gerst sek um auðgunarbrot. Á árinu 1996 var ákærða dæmd í 15 daga varðhald, skilorðsbundið í 2 ár, fyrir þjófnað. Í mars 2006 gekkst ákærða undir viðurlagaákvörðun, sektargreiðslu, vegna þjófnaðar og hraðaksturs. Hinn 7. desember sama ár var ákærða dæmd í 2 mánaða fangelsi, skilorðsbundið í 2 ár, fyrir þjófnað, gripdeild og fjársvik og hinn 12. sama mánaðar var ákærðu dæmdur hegningarauki við fyrrnefnda dóminn vegna þjófnaðar en ekki gerð sérstök refsing.

Með broti sínu nú hefur ákærða rofið skilorð dómsins frá 7. desember 2006. Ber því með vísan til 60. gr. almennra hegningarlaga nr. 19/1940 að taka upp þann dóm og ákveða refsingu í einu lagi fyrir bæði málin með hliðsjón af ákvæði 77. gr. sömu laga. Við ákvörðun refsingar er litið til þess að ákærða hefur frá upphafi gengist við broti sínu og að háttsemi hennar olli ekki miklu tjóni. Á hinn bóginn er litið til þess að um einbeittan brotavilja var að ræða og að ákærða hefur áður gerst sek um refsiverða háttsemi. Með hliðsjón af framangreindu þykir refsing ákærðu hæfilega ákveðin fangelsi í 3 mánuði en eftir atvikum þykir rétt að fresta fullnustu refsingarinnar og ákveða að hún falli niður að liðnum 2 árum frá uppkvaðningu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptækt skal gera klaufhamar, skrúfjárn, úrrek, skrúfbitasett og hníf

Ákærða hefur samþykkt bótakröfu tjónþola, Verslunarinnar Skóga og er bótakrafan því tekin til greina eins og hún er sett fram í ákæru.

Með því að fallið hefur verið frá refsikröfu á hendur ákærðu vegna II. kafla ákærunnar er bótakröfu Tryggingamiðstöðvarinnar vísað frá dómi.

Ákærða greiði helming málsvarnarlauna skipaðs verjanda síns, S-kk-ef H-kk-ef hrl., sem þykja hæfilega ákveðin alls að fjárhæð 99.600 krónur að meðtöldum virðisaukaskatti, en helmingur þeirra greiðist úr ríkissjóði.

Málsvarnarlaun skipaðs verjanda X, E-kk-ef Þ-kk-ef G-kk-ef hdll, sem þykja hæfilega ákveðin að fjárhæð 99.600 krónur að meðtöldum virðisaukaskatti, greiðist úr ríkissjóði.

Dóm þennan kveður upp R-kvk-nf B-kvk-nf dómstjóri.

Dómsorð:

Ákærða, L-kvk-nf R-kvk-nf H-kvk-nf, sæti fangelsi í 3 mánuði en fullnustu refsingarinnar er frestað og skal hún falla niður að liðnum 2 árum frá uppkvaðningu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru gerð klaufhamar, skrúfjárn, úrrek, skrúfbitasett og hnífur.

Ákærða greiði Versluninni Skógum 23.799 krónur í skaðabætur.

Ákærða greiði helming málsvarnarlauna skipaðs verjanda síns, S-kk-ef H-kk-ef hrl., sem eru alls að fjárhæð 99.600 krónur, en helmingur þeirra greiðist úr ríkissjóði.

Bótakröfu Tryggingamiðstöðvarinnar er vísað frá dómi.

Málsvarnarlaun skipaðs verjanda X, E-kk-ef Þ-kk-ef G-kk-ef, 99.600 krónur greiðist úr ríkissjóði.

R-kvk-nf B-kvk-nf